चितवन टाइगर्सका खेलाडी सार्वजनिक
स्तरिय क्रिकेट खेलेर दर्शकलाई सन्तुष्टि प्रदान गर्ने लक्ष्यसाथ चितवन टाइगर्सले टीभीएस एभरेस्ट प्रिमियर लिग (ईपीएल) क्रिकेटका लागि शनिबार आफ्नो टिमका खेलाडी सार्वजनिक गरेको छ । 
काठमाडौं — स्तरिय क्रिकेट खेलेर दर्शकलाई सन्तुष्टि प्रदान गर्ने लक्ष्यसाथ चितवन टाइगर्सले टीभीएस एभरेस्ट प्रिमियर लिग (ईपीएल) क्रिकेटका लागि शनिबार आफ्नो टिमका खेलाडी सार्वजनिक गरेको छ ।  टिमका विदेशी खेलाडीमा प्रवीण गुप्ता, सावेज खान र प्रमेश कुमार छन् । उनीहरू सबै भारतबाट आएका हुन् । उत्तर प्रदेशका प्रवीणले रणजी ट्रफीका ५३ खेल खेलिसकेका छन् । दिल्लीका सावेज र हरियाणाका प्रमेशले स्थानीय क्लब स्तरको प्रतियोगिता खेल्दै आएका छन् । सबै खेलाडीलाई चितवन टाइगर्सले शनिबार पत्रकार सम्मेलनमा प्रस्तुत गरेको थियो । पृथु बाँस्कोटाको कप्तानीमा रहेको चितवन टाइगर्समा राष्ट्रिय टोलीका दीपेन्द्रसिंह ऐरी मार्की खेलाडी हुन् । अनिल मण्डल, दिलीप नाथ, सुनाम गौतम, सन्दीप सुनार, योगेन्द्रसिंह कार्की, भीम सार्की, ललितसिंह भण्डारी, कमलसिंह ऐरी, शाहश आलम, आकाश थापा र गौतम केसी छन् । आकाश टयालेन्ट हन्टबाट आएका खेलाडी हुन् । गौतम पनि टयालेन्ट हन्टकै खेलाडी हुन् । उनी चितवन टाइगर्सको खेल्ने सूचीमा नरहे पनि उहाँलाई चितवनले प्रशिक्षण गर्ने व्यवस्था मिलाइदिनुका साथै सबै सुविधा प्रदान गर्नेछ । टोली प्रशिक्षकमा कलाम अली र दीपेन्द्र चौधरी तथा टिम म्यानेजरमा सुवास खकुरेल छन् । चितवन टाइगर्सले आफ्ना सबै खेलाडीको ५० हजारबराबरको स्वास्थ्य बिमा र १ लाखबराबरको दुर्घटना बिमा गरेको जनाएको छ । टोलीका सहमालिकमा रोम श्रेष्ठ र कुशल केसी छन् । रोम नेपालबाट यू–१९ खेलिसकेका खेलाडी हुन् । कर्पोरेट क्षेत्रका प्रतिष्ठित नाम रवि केसी टोलीका प्रमुख सल्लाहकार हुन् । प्रायोजकमा गोर्खा ब्रुअरी, सूर्य नेपाल, यती ड्रिस्टिलरी, सूर्य लाइफ इन्स्योरेन्स, सिटिजन बैंक छन् । चितवन टाइगर्सको स्लोगान ‘गर्ज गर्ज चितवन टाइगर्स’ छ । टोलीका मालिक किशोर भट्टराईले आफूले टिम लिएपछि नाम चितवन राइनोज राख्न खोजेको तर पोखराले राइनोज राखेका कारण टाइगर्स नामाकरण गरेको जनाए । उनले टिममा ल्याइएको विदेशीको पारिश्रमिक सम्झौता भने खुलाउन चाहेनन् । पृथुको बचाउमा टिमचितवन टाइगर्सले आफ्ना कप्तान पृथु निर्दोष रहेको दाबी गरेको छ । अमेरिकन डिजे मार्समेलोको बुधबार राति दरबारमार्गस्थित डेजाभु नाइट क्लबमा कार्यक्रम तय थियो । तर मार्सेमेलो अनुपस्थित रहेपछि दर्शकले आयोजनास्थल डेजाभु तोडफोड गरेको थियो । प्रहरीले त्यसपछि पृथुसहित डेजाभुसँग जोडिएका व्यक्तिलाई सञ्चालक भनी प्रहरीले नियन्त्रणमा लिएको छ । चितवन टाइगर्सले पृथु डेजाभुका सञ्चालक नभई शेयरधनीमात्र भएका कारण आफ्ना खेलाडी दोषी नभएको जिकिर गरेको हो । मार्सेमेलोको कार्यक्रमको आयोजक डेजाभु नभएर अर्कै कोही इभेन्ट कम्पनी रहेकाले पनि पृथु निर्दोष रहेको चितवनको बुझाइ छ । ‘प्रहरीले सोधपुछका लागि राखिएका पृथुलाई बिनाकसुर भएकाले चाँडै फुकुवा गर्ने चितवन टाइगर्सको बुझाइ छ । यस विषयमा पृथुलाई आवश्यक सहयोगका लागि चितवन टाइगर्स तयार छ,’ टोलीका मालिक भट्टराईले भने । प्रहरीले पृथुलगायतलाई ठगी मुद्दा लगाएकाले उनले ईपीएलमा खेल्ने निश्चित छैन ।यस्तो अवस्थामा टोलीको नेतृत्व कसलाई दिने भन्ने प्रश्नमा भट्टराईले भने, ‘हामीले अहिलेसम्म पृथुको विकल्पबारे सोचेका छैनौं, किनभने पृथु निर्दोष छन् भन्ने हाम्रो बुझाइ हो । आइतबारसम्म प्रहरी हिरासतबाट छुट्छन् भन्ने हामीलाई लागेको छ । भएन भने टिम मिटिङ गरेर हामी विकल्प खोज्छौं ।’बलियो चुनौती पेस गर्छाैंकलाम अली, प्रशिक्षक, चितवन टाइगर्सदस दिनदेखि हाम्रो टोली प्रशिक्षणमा छ । राष्ट्रिय टोली र विदेशी खेलाडीको आगमनले टोलीमा उर्जा थपिएको छ । विदेशीसँग धेरै समय काम गरेका छैनौं । उनीहरू राम्रा खेलाडी हुन् र टोलीमा समन्वय बढेसँगै थप सहज हुनेछ । राष्ट्रिय टोलीका दीपेन्द्र, ललित र दिलीप टोलीमा छन् । उनीहरूको उपस्थितिले टोली बलियो बनेको छ । अन्य टोली पनि राम्रा छन् तर हामीले सबैलाई बलियो चुनौती पेस गर्नेमा विश्वस्त छु । पहिलो संस्करणमा पञ्चकन्या तेजबाट उपाधि जितेको थिएँ । यसपालि पनि त्यसैलाई दोहोर्‍याउने आस छ । हाम्रो पहिलो लक्ष्य दोस्रो चरणमा स्थान बनाउनु हुनेछ ।स्तरीय क्रिकेटको लक्ष्यकिशोर भट्टराई, मालिकईपीएलले नेपाली क्रिकेटमा नयाँ आयाम थप्ने विश्वास छ । विश्व क्रिकेटमा राम्रो गतिमा नेपाली क्रिकेट अगाडि बढिरहेको हुनाले केही गरौं भनेर हामी यसमा आबद्ध भएका हौं । नेपाली क्रिकेटमा यस्तो प्रतियोगिताहरू हुन जरुरी छ । मुख्य पक्ष भनेको यस्ता प्रतियोगिताले निरन्तरता पाउनु पर्छ । जसले खेलाडीदेखि, मालिक, आयोजक र प्रायोजक सबैलाई फाइदा पुगोस् । हामी चितवन टाइगर्स बनाउन निकै मिहिनेत गरेका छौं । अहिलेको स्थितिमा हाम्रो खर्च १ करोड रुपैयाँ पुगिसकेको छ । त्यसमध्ये ८० लाख प्रायोजकबाट जुटाएका छौं । फ्रेन्चाइज क्रिकेट भनेको व्यावसायिक क्रिकेट हो, त्यहीअनुरुप व्यावसासिक घरानालाई यस्ता प्रतियोगितामा स्थान दिन जरुरी छ । प्रायोजकहरू आएसँगै नेपाली क्रिकेट अझ उचाइमा पुग्न सक्छ । हाम्रो युवा टोली छ । जित–हारभन्दा पनि स्तरीय क्रिकेट खेल्ने हाम्रो लक्ष्य हो । यसले दर्शकलाई सन्तुष्टि दिन्छ । टिममा यत्रो लगानी गरिसकेपछि जितको आशा राख्नु स्वाभाविक नै हो ।